b"\n_START_ARTICLE_\nSiall\n_START_SECTION_\nEtimologia\n_START_PARAGRAPH_\nEl nom del poble, segons Joan Coromines, es deu a l'arbust anomenat sisall, freq\xc3\xbcent en zones molt humides. Tanmateix, aix\xc3\xb2 no es correspon amb el paisatge del lloc on \xc3\xa9s el poble de Siall, per la qual cosa no es pot excloure algun origen diferent, potser prerom\xc3\xa0, per a aquest top\xc3\xb2nim.\n_START_SECTION_\nGeografia\n_START_PARAGRAPH_\nEst\xc3\xa0 situat a llevant de la vila i al nord-est del poble i castell de Llord\xc3\xa0, bastant a prop del castell. Aturonat a 1.108 m. alt., \xc3\xa9s dalt de la carena que separa el riu del Llinar, al nord, del barranc de Rater, al sud. La carena \xc3\xa9s la que forma l'eix central de l'antic terme isonenc, i t\xc3\xa9 els seus extrems a llevant en la Serra Mitjana, que assoleix els 1.472 m. alt. a Estadella, al l\xc3\xadmit municipal amb Abella de la Conca, i a ponent el Tur\xc3\xb3 de la Colomera, de 1.063, a llevant d'Isona i de la Posa, a prop i al damunt d'aquest santuari._NEWLINE_\xc3\x89s accessible per una pista asfaltada convertida en carretera local que surt de prop abans (venint d'Isona) del quil\xc3\xb2metre 6 de la carretera L-511 (Isona - Coll de Narg\xc3\xb3). Aquesta pista duu a Siall en uns 4 quil\xc3\xb2metres.\n_START_SECTION_\nEl poble\n_START_PARAGRAPH_\nMolt antigament, fins al segle XVIII, havia arribat a formar una entitat municipal (tenia batlle i regidors), malgrat que mai no va passar de 10 cases habitades, per\xc3\xb2 el 1812, any de creaci\xc3\xb3 dels municipis moderns, ja apareix unit a Isona._NEWLINE_Pascual Madoz, o algun dels seus col\xc2\xb7laboradors, estigu\xc3\xa9 a Siall poc abans del 1845. En parla a l'article d'Isona del seu Diccionario, i en diuen, breument, que Seiall (sic) \xc3\xa9s un caseriu miserable. A principis del segle XXI s\xc3\xb3n dues, les cases habitades, amb 8 persones censades._NEWLINE_Actualment no t\xc3\xa9 esgl\xc3\xa9sia pr\xc3\xb2pia, ja que un cobert que habitualment fa de magatzem s'habilita per a esgl\xc3\xa9sia quan conv\xc3\xa9; l'antiga esgl\xc3\xa9sia de Sant Mart\xc3\xad i Sant Antol\xc3\xad \xc3\xa9s uns 900 metres a ponent del poble, a prop de la pista que mena a Siall des de la carretera L-511. \xc3\x89s en ru\xc3\xafnes; nom\xc3\xa9s se'n conserven algunes restes. S\xc3\xad que en t\xc3\xa9 l'antiga caseria del Mullol, al nord de Siall, a prop del l\xc3\xadmit municipal amb Abella de la Conca i a tocar del riu de Llinar: Santa Clara del Mullol. La jurisdicci\xc3\xb3 parroquial, tanmateix, sempre ha estat de Llord\xc3\xa0._NEWLINE_Molt a prop i a llevant del poblet hi ha, a m\xc3\xa9s, la important masia de Cal Piteu._NEWLINE_El mes de setembre se celebra la Festa Major de Siall, com a retrobament dels seus antics habitants i dels qui hi tenen els or\xc3\xadgens._NEWLINE_Un costum perdut, per\xc3\xb2 del qual es conserva mem\xc3\xb2ria, \xc3\xa9s el de la plantada de l'arbre maig, en qu\xc3\xa8 Siall rivalitzava amb Isona no tant per la quantitat de joves que mobilitzava, sin\xc3\xb3 per la qualitat (al\xc3\xa7ada i dretura) de l'arbre que plantaven: un any el de Siall era m\xc3\xa9s alt i recte que els de la vila, i aix\xc3\xb2 els permetia riure's dels isonencs, un altre era a l'inrev\xc3\xa9s, i els tocava entomar les burles dels ve\xc3\xafns._NEWLINE_Tanmateix, quan es trobaven siallencs i isonencs a l'aplec de la Posa, quedaven oblidades les burles de mesos enrere."